**ΔΕΛΤΙΟ ΤΥΠΟΥ**

***Ξεκινά ο δεύτερος κύκλος του 2ο Θερινού Πανεπιστημίου***

***«Ελληνική Γλώσσα, Πολιτισμός και ΜΜΕ»***

***στην Ορθόδοξο Ακαδημία Κρήτης***

***.Με τη συμμετοχή Γλωσσολόγων και Νεοελληνιστών***

***από την Ελλάδα, τη Μ. Βρετανία και τη Βραζιλία***

 Ξεκινούν την Τρίτη 16 Αυγούστου οι εργασίες του δεύτερου κύκλου του 2ου Θερινού Πανεπιστημίου «Ελληνική Γλώσσα, Πολιτισμός και Μέσα Μαζικής Ενημέρωσης: Από την Αρχαιοελληνική Γραμματεία έως Σήμερα» που οργανώνεται από το Πανεπιστήμιο Ιωαννίνων σε συνεργασία και με την υποστήριξη διακεκριμένων ελληνικών και διεθνών ακαδημαϊκών και δημοσιογραφικών φορέων. Το πρόγραμμα υποστηρίζεται από το Κέντρο Ελληνικών Σπουδών (Ελλάδος) του Πανεπιστημίου Harvard, το Γραφείου Ελλάδος του Ευρωπαϊκού Κοινοβουλίου και την Αντιπροσωπεία Ελλάδος της Ευρωπαϊκής Επιτροπής. Συνδιοργανωτές είναι το Παιδαγωγικό Τμήμα Νηπιαγωγών του Πανεπιστημίου Ιωαννίνων και η Ορθόδοξος Ακαδημία Κρήτης. Αναλυτικά:

Ο δεύτερος κύκλος, με τίτλο «2ο Θερινό Πανεπιστήμιο: Ελληνική Γλώσσα και Μέσα Μαζικής Επικοινωνίας: Ανάδειξη Πολιτιστικών και Εκπαιδευτικών Δράσεων», θα πραγματοποιηθεί στα Χανιά (Κολυμπάρι) από 16 έως και 22 Αυγούστου 2016. Το πρόγραμμα οργανώνεται από την Ορθόδοξη Ακαδημία Κρήτης και το Παιδαγωγικό Τμήμα Νηπιαγωγών της Σχολής Επιστημών Αγωγής του Πανεπιστημίου Ιωαννίνων. Θα καλύψει τις ακόλουθες θεματικές της υποστήριξης του ελληνικού πολιτισμού και ελληνικής γλώσσας στα σύγχρονα ελληνικά και ευρωπαϊκά ΜΜΕ, της πολιτισμικής εγγραμματοσύνης αλλά και της χρήσης των δημοσιογραφικών κειμένων ως αυθεντικό γλωσσικό υλικό στην τάξη. Μεταξύ των διδασκόντων σε αυτόν τον κύκλο είναι ο Πρύτανης του Πανεπιστημίου Ιωαννίνων, Καθηγητής **Γιώργος Καψάλης**, ο Γενικός Διευθυντής της Ορθόδοξης Ακαδημίας Κρήτης, Δρ. **Κώστας Ζορμπάς**, ο σκηνοθέτης **Γιάννης Σμαραγδής**, οι Ομότιμοι Καθηγητές **Α. Παπαϊωάννου** και **Π. Μιχαήλ**, ο γνωστός Ελληνιστής **Gareth Alun Owens**, Καθηγητής Γλώσσας και Πολιτισμού, η πρόεδρος του Π.Τ.Ν. του Πανεπιστημίου Ιωαννίνων, Καθηγήτρια **Μ. Σακελλαρίου**, η πρ. Κοσμήτορας, Καθηγήτρια **Τζ. Παγγέ,** η Επίκουρη Καθηγήτρια Γλωσσολογίας **Ν. Τσιτσανούδη,** η οποία είναι και η Ακαδημαϊκή Διευθύντρια του Προγράμματος.

Αξίζει να υπογραμμιστεί ότι στο θερινό πρόγραμμα της Κρήτης θα συμμετέχουν και οι Καθηγήτριες **Φερνάντα Λέμος ντε Λίμα**, Διευθύντρια του τομέα Ελληνικών Σπουδών στο Πανεπιστήμιο του Ρίο ντε Τζανέιρο της Βραζιλίας και **Λουσιάνα Πόβοα ντε Αλμέιντα Σίλβα,** Καθηγήτρια του ελεύθερου προγράμματος Νέων Ελληνικών Σπουδών στο ίδιο Πανεπιστήμιο.

Ευρύτατο είναι φέτος και το πολιτιστικό πρόγραμμα που εμπλουτίζει το ακαδημαϊκό πρόγραμμα με επισκέψεις και ξεναγήσεις των συμμετεχόντων σπουδαστών σε μουσεία και κέντρα πολιτισμού, παρακολούθηση συναυλιών, συναντήσεις με ανθρώπους του πολιτισμού και της τέχνης. Οι δράσεις αυτές περιλαμβάνουν και εκδήλωση στο βραβευμένο και διεθνώς αναγνωρισμένο Μουσείο Τυπογραφίας Γαρεδάκη στην Κρήτη.

**\*Οι εγγραφές για τον δεύτερο κύκλο της Κρήτης συνεχίζονται. Πληροφορίες: κ. Νικολέττα Τσιτσανούδη – Μαλλίδη, Ακαδημαϊκή Διευθύντρια Προγράμματος, Επίκουρη Καθηγήτρια Γλωσσολογίας και Ελληνικής Γλώσσας Π.Τ.Ν. Πανεπιστημίου Ιωαννίνων, Fellow of Comparative Studies of CHS, Harvard University,** **nitsi@cc.uoi.gr****. Το αναλυτικό πρόγραμμα δημοσιεύεται στην ιστοσελίδα του 2ου Θερινού Πανεπιστημίου, summerschool.ac.uoi.gr**